Oikeusministeriö
Oikeushallinto-osasto
PL 25
00023 Valtioneuvosto

Viite:	Lausuntopyyntönne 25.11.2005
Asia:	Lausunto työtuomioistuimen puheenjohtajien virkojen vakinaistamisesta
(OM028:00/2005)

Allekirjoittaneet palkansaajakeskusjärjestöt puoltavat virkojen vakinaistamista. Lisäksi järjestöt kiinnittävät huomiota seuraaviin seikkoihin.

Palkansaajakeskusjärjestöt pitävät tärkeinä työtuomioistuimen riippumattomuuden ja puolueettomuuden korostamista erityisesti työtuomioistuimen presidentin ja työtuomioistuinneuvoksen osalta. Heidän tulee täyttää sekä yleiset että erityiset kelpoisuusvaatimukset. Laki edellyttää erityisesti, etteivät työtuomioistuimen presidentti ja työtuomioistuinneuvos edusta työnantaja- eivätkä työntekijäpuolta. 

Nyt esillä olevan esityksen perusteluissa on esitetty laajasti niitä seikkoja, joilla varmistetaan työtuomioistuimen puheenjohtajien riittävä ammatillinen pätevyys ja työmarkkinaosapuolten luottamus, mitä tehtävän menestyksellinen hoitaminen edellyttää.

Palkansaajakeskusjärjestöt korostavat tuomarinvalintalautakunnan vastuuta  sen tehdessä nimitysesityksiä ja katsovat, että valintalautakunnan tulee aina ennen nimitysesitystä varmistaa työtuomioistuimen presidentin tai työtuomioistuinneuvoksen virkaa hakeneiden puolueettomuus ja työmarkkinaosapuolten täydellinen luottamus. Tämä tapahtuu parhaiten pyytämällä hakijoista aina lausunto lain 2 §:n 3 momentissa tarkoitetuilta keskusjärjestöiltä. Lausuntomenettelyllä turvataan työtuomioistuimen toiminnalle välttämätön järjestöjen luottamus. 

Kanneoikeus työtuomioistuimessa on yleensä työmarkkinajärjestöillä. Oikeustie on usein valinnainen. Järjestöt valitsevat oikeustien ennen kaikkea tuomioistuimen asiantuntemukseen, puolueettomuuteen ja oikeudenkäytön ennustet
tavuuteen luottaen sekä ottaen huomioon käsittelyn nopeus ja edullisuus. Jos luottamus työtuomioistuimen ratkaisutoiminnan asiantuntevuuteen ja puolueettomuuteen järjestöissä horjuu, suuri osa kanteista nostettaisiin todennäköisesti yleisissä tuomioistuimissa. Tämä tarkoittaisi sitä, että yleiset tuo
mioistuimet ruuhkautuisivat entisestäänkin ja käsittelyajat pitenisivät. Epävarmuus työmarkkinoilla lisääntyisi. Tämä taas saattaisi vaikuttaa negatiivisesti työehtosopimusneuvotteluihin ja työmarkkinoihin ja siten koko yhteiskuntaan. 

Näistä syistä esityksen perusteluissa annettua selvää ohjausta lausunnon pyytämiseksi aina virkoja täytettäessä ei tule missään olosuhteissa ohittaa.

Esitykseen työtuomioistuimen presidentin, työtuomioistuinneuvoksen sekä työtuomioistuimen jäsenten ja varajäsenten eroamisiän muuttamiseen 68 vuoteen palkansaajakeskusjärjestöillä ei ole huomauttamista.

Suomen Ammattiliittojen Keskusjärjestö SAK ry	

Toimihenkilökeskusjärjestö STTK ry	

AKAVA ry